神運殿望香爐天池等峰晚宿官廳明日早發
作者：張耒
朝代：宋

paragraphs: 遠公不出山，坐受天龍供。
地祇敢愛寶，木石親輸送。
巖巖千年屋，山立屹不動。
風雲宿修梁，星斗近華棟。
亭亭碧香爐，薝蔔時自涌。
五雲嚴擁衛，天樂下鸞鳳。
神池閟寶象，光怪發巖洞。
誰能陟其巔，手攬湖龍鞚。
東堂黄金藏，龍像儼環拱。
蕭條亡國輦，拙樸昔誰用。
掃堂爲一睡，清極乃無夢。
思歸戒晨發，結束勤僕從。
鴻鐘振林莽，月落朝嵐重。
再往墮渺茫，猿鶴應嘲諷。